title: Sklep Sveta (EU, Euratom) 2015/457 z dne 17. marca 2015 o razveljavitvi Sklepa 2007/124/ES, Euratom o uvedbi posebnega programa „Preprečevanje, pripravljenost in obvladovanje posledic v zvezi s terorizmom ter drugimi tveganji, povezanimi z varnostjo“ kot dela Splošnega programa o varnosti in varstvu svoboščin, za obdobje 2007–2013

text:
               20.3.2015

               SL

               Uradni list Evropske unije

               L 76/1

         SKLEP SVETA (EU, Euratom) 2015/457
   z dne 17. marca 2015
   o razveljavitvi Sklepa 2007/124/ES, Euratom o uvedbi posebnega programa „Preprečevanje, pripravljenost in obvladovanje posledic v zvezi s terorizmom ter drugimi tveganji, povezanimi z varnostjo“ kot dela Splošnega programa o varnosti in varstvu svoboščin, za obdobje 2007–2013
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 352 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 203 Pogodbe,
   ob upoštevanju predloga Evropske komisije,
   po predložitvi osnutka zakonodajnega akta nacionalnim parlamentom,
   ob upoštevanju odobritve Evropskega parlamenta,
   v skladu s posebnim zakonodajnim postopkom,
   ob upoštevanju naslednjega:

               (1)

               Sklep Sveta 2007/124/ES, Euratom (1) uvaja poseben program „Preprečevanje, pripravljenost in obvladovanje posledic v zvezi s terorizmom ter drugimi tveganji, povezanimi z varnostjo“ (v nadaljnjem besedilu: Program), ki zajema obdobje od 1. januarja 2007 do 31. decembra 2013.

               (2)

               V okviru Sklada za notranjo varnost se z Uredbo (EU) št. 513/2014 Evropskega parlamenta in Sveta (2) uvede nova ureditev o finančni podpori na področju policijskega sodelovanja, preprečevanja kriminala in boja proti njemu ter kriznega upravljanja za obdobje od 1. januarja 2014 do 31. decembra 2020.

               (3)

               Sklep 2007/124/ES, Euratom bi bilo zato treba razveljaviti z učinkom od 1. januarja 2014 –

         SPREJEL NASLEDNJI SKLEP:
   Člen 1
   Sklep 2007/124/ES, Euratom se razveljavi z učinkom od 1. januarja 2014.
   Člen 2
   1.   Razveljavitev iz člena 1 ne vpliva na nadaljevanje ali spremembo projektov iz Programa, vključno z njihovim popolnim ali delnim preklicem, do njihovega zaključka ali na finančno pomoč, ki jo je Komisija odobrila na podlagi Sklepa 2007/124/ES, Euratom, ali na kateri koli drugi pravni akt, ki se za navedeno finančno pomoč uporablja 31. decembra 2013.
   2.   Komisija pri sprejemanju sklepov o sofinanciranju v okviru instrumenta finančne podpore na področju policijskega sodelovanja, preprečevanja kriminala in boja proti njemu ter kriznega upravljanja v okviru Sklada za notranjo varnost upošteva ukrepe, ki so bili sprejeti na podlagi Sklepa 2007/124/ES, Euratom pred 20. marcem 2015 in imajo finančne posledice v obdobju, ki ga zajema navedeno sofinanciranje.
   3.   Zneske, dodeljene za sofinanciranje, ki jih je v obdobju od 1. januarja 2011 do 31. decembra 2013 odobrila Komisija in za katere zahtevani dokumenti za zaključek ukrepov niso bili poslani Komisiji v roku za predložitev končnega poročila, Komisija samodejno sprosti do 31. decembra 2017, kar sproži vračilo neupravičeno izplačanih zneskov.
   Zneski v zvezi z ukrepi, ki so bili začasno ustavljeni zaradi sodnih postopkov ali upravnih pritožb z odložitvenim učinkom, se ne upoštevajo pri izračunu zneska, ki se samodejno sprosti.
   4.   Komisija Evropskemu parlamentu in Svetu do 31. decembra 2015 predloži poročilo o doseženih rezultatih ter o kvantitativnih vidikih izvajanja Sklepa 2007/124/ES, Euratom, za obdobje od 2011 do 2013.
   Člen 3
   1.   Ta sklep začne veljati na dan začetka veljavnosti Uredbe (EU) št. 513/2014.
   2.   Če začne Uredba (EU) št. 513/2014 veljati pred objavo tega sklepa v Uradnem listu Evropske unije, začne ta sklep veljati dan po objavi.
   Člen 4
   Ta sklep je naslovljen na države članice v skladu s Pogodbama.

      V Bruslju, 17. marca 2015

            Za Svet

            Predsednik

         E. RINKĒVIČS

      (1)  Sklep Sveta 2007/124/ES, Euratom z dne 12. februarja 2007 o uvedbi posebnega programa „Preprečevanje, pripravljenost in obvladovanje posledic v zvezi s terorizmom ter drugimi tveganji, povezanimi z varnostjo“ kot dela Splošnega programa o varnosti in varstvu svoboščin, za obdobje 2007–2013 (UL L 58, 24.2.2007, str. 1).

      (2)  Uredba (EU) št. 513/2014 Evropskega parlamenta in Sveta z dne 16. aprila 2014 o vzpostavitvi instrumenta finančne podpore na področju policijskega sodelovanja, preprečevanja kriminala in boja proti njemu ter kriznega upravljanja v okviru Sklada za notranjo varnost (UL L 150, 20.5.2014, str. 93).


title: 2013/231/EU: Sklep Sveta z dne 14. maja 2013 o imenovanju irskega člana Evropskega ekonomsko-socialnega odbora

text:
               24.5.2013

               SL

               Uradni list Evropske unije

               L 138/13

         SKLEP SVETA
   z dne 14. maja 2013
   o imenovanju irskega člana Evropskega ekonomsko-socialnega odbora
   (2013/231/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 302 Pogodbe,
   ob upoštevanju predloga irske vlade,
   ob upoštevanju mnenja Evropske komisije,
   ob upoštevanju naslednjega:

               (1)

               Svet je 13. septembra 2010 sprejel Sklep 2010/570/EU, Euratom o imenovanju članov Evropskega ekonomsko-socialnega odbora za obdobje od 21. septembra 2010 do 20. septembra 2015 (1).

               (2)

               Zaradi konca mandata Jima McCUSKERJA se je sprostilo mesto člana Evropskega ekonomsko-socialnega odbora –

         SPREJEL NASLEDNJI SKLEP:
   Člen 1
   John COREY se za preostanek mandata, ki se izteče 20. septembra 2015, imenuje za člana Evropskega ekonomsko-socialnega odbora.
   Člen 2
   Ta sklep začne veljati na dan sprejetja.

      V Bruslju, 14. maja 2013

            Za Svet

            Predsednik

         M. NOONAN

      (1)  UL L 251, 25.9.2010, str. 8.


title: Odločba Nadzornega organa EFTA št. 388/06/COL z dne 13. decembra 2006 o enainšestdeseti spremembi procesnih in materialnih pravil na področju državne pomoči

text:
               20.3.2008

               SL

               Uradni list Evropske unije

               L 81/81

      ODLOČBA NADZORNEGA ORGANA EFTA
   št. 388/06/COL
   z dne 13. decembra 2006
   o enainšestdeseti spremembi procesnih in materialnih pravil na področju državne pomoči
   NADZORNI ORGAN EFTA JE –
   OB UPOŠTEVANJU Sporazuma o Evropskem gospodarskem prostoru (1) in zlasti členov 61 do 63 ter Protokola 26 k Sporazumu,
   OB UPOŠTEVANJU Sporazuma med državami Efte o ustanovitvi nadzornega organa in sodišča (2) ter zlasti člena 24 in člena 5(2)(b) Sporazuma ter člena 1 dela I Protokola 3 k Sporazumu,
   KER v skladu s členom 24 Sporazuma o nadzornem organu in sodišču Nadzorni organ EFTA uveljavlja določbe Sporazuma EGP v zvezi z državno pomočjo,
   KER v skladu s členom 5(2)(b) Sporazuma o nadzornem organu in sodišču Nadzorni organ EFTA objavlja obvestila ali smernice o zadevah, ki jih obravnava Sporazum EGP, če to izrecno določata ta sporazum ali Sporazum o nadzornem organu in sodišču ali če Nadzorni organ EFTA meni, da je to potrebno,
   OB SKLICEVANJU na procesna in materialna pravila na področju državne pomoči (3), ki jih je 19. januarja 1994 sprejel Nadzorni organ EFTA (4),
   KER je Evropska komisija 22. novembra 2006 sprejela novi Okvir Skupnosti za državno pomoč za raziskave in razvoj ter inovacije, katerega uradna različica bo objavljena v Uradnem listu Evropske unije konec decembra 2006,
   KER ta nov okvir velja tudi za Evropski gospodarski prostor,
   KER je treba zagotoviti enotno uporabo pravil o državni pomoči EGP v celotnem Evropskem gospodarskem prostoru,
   KER naj bi v skladu s točko II pod naslovom „SPLOŠNO“ na koncu Priloge XV k Sporazumu EGP Nadzorni organ EFTA po posvetovanju s Komisijo sprejel akte, ki ustrezajo tistim, ki jih je sprejela Evropska komisija,
   KER bo potem, ko bo na voljo končna uradna različica novega Okvira Skupnosti za državno pomoč za raziskave in razvoj ter inovacije, Nadzorni organ EFTA lahko sprejel ustrezne smernice,
   KER bo poglavje 14 prenehalo veljati 31. decembra 2006,
   KER je zato treba podaljšati veljavnost obstoječega poglavja 14, dokler Nadzorni organ EFTA ne sprejme ustreznih smernic k novemu Okviru Skupnosti za državno pomoč za raziskave in razvoj ter inovacije,
   PO POSVETOVANJU z Evropsko komisijo,
   OB SKLICEVANJU na to, da se je Nadzorni organ EFTA o tem posvetoval z državami Efte v dopisu z dne 13. novembra 2006 –
   SPREJEL NASLEDNJO ODLOČBO:

               1.

               Veljavnost poglavja 14 Smernic o državni pomoči, Pomoč za raziskave in razvoj, se podaljša, dokler Nadzorni organ EFTA ne sprejme novih smernic, ki bodo ustrezale novemu Okviru Skupnosti za državno pomoč za raziskave in razvoj ter investicije. Prejšnji odstavek 2 oddelka 14.9 poglavja 14 Smernic o državni pomoči se nadomesti z novim odstavkom 2, ki se glasi:
               „Te smernice se uporabljajo, dokler Nadzorni organ EFTA ne sprejme novih smernic, ki bodo ustrezale novemu Okviru Skupnosti za državno pomoč za raziskave in razvoj ter inovacije, ki ga je Evropska komisija sprejela 22. novembra 2006.“

               2.

               Države Efte so obveščene z dopisom, ki vsebuje izvod te odločbe.

               3.

               Evropska komisija je obveščena z dopisom, ki vsebuje izvod te odločbe.

               4.

               Ta odločba se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

      V Bruslju, 13. decembra 2006

            Za Nadzorni organ EFTA

         Bjørn T. GRYDELAND

            Predsednik

         Kristján A. STEFÁNSSON

            Član kolegija

      (1)  V nadaljnjem besedilu „Sporazum EGP“.

      (2)  V nadaljnjem besedilu „Sporazum o nadzornem organu in sodišču“.

      (3)  V nadaljnjem besedilu „Smernice o državni pomoči“.

      (4)  Prvič objavljena v UL L 231, 3.9.1994 in istega dne v Dopolnilu EGP k Uradnemu listu Evropske unije št. 32, zadnja sprememba sprejeta z Odločbo z dne 29. novembra 2006.